V. Palko, minister vnútra SR: (2003-02-25):
Pani poslankyňa Bollová vystúpila s pomerne širokým prejavom. Hovorila aj o iných veciach, ktoré sa priamo netýkajú boja so zločinnosťou. Ja sa budem vyjadrovať len k tým veciam, ktoré sa týkajú boja so zločinnosťou. Áno, pani poslankyňa, tento program je obsiahly, zložitý, ale to neznamená, že je nesplniteľný, ako ste ho označili. Pani poslankyňa, veď aj vy páni poslanci, panie poslankyne ste dnes prispeli k tomu, že sa tento program plní. Tie body, ktoré sú spomenuté v Komplexnom programe vo forme návrhu zákonov, už boli predložené na rokovanie Národnej rady. V Komplexnom programe sa hovorí o legislatívnych zmenách. Dnes ste schválili novelu Trestného zákona a princíp trikrát a dosť, ktorý, nech ho kritizujú akokoľvek, ale faktom je, že umožní izoláciu nebezpečných recidivistov páchajúcich násilné trestné činy, ich izoláciu od slušných občanov. Národná rada schválila a posunula do prvého čítania novelu zákona o Policajnom zbore, ktorá umožní inštitucionálne zmeny, umožní zlúčenie línie vyšetrovania, teda justičnej polície s kriminálnou políciou do jednotnej spoločnej štruktúry, tak ako to funguje už dlhé roky v krajinách na západ od nás. Dnešný systém už je príliš zložitý, príliš komplikovaný, príliš rigidným a musíme ho zmeniť. Formy zločinu sú rôzne, a preto sú rôzne aj formy boja proti nemu. Krátko k nebankovým inštitúciám. Myslím si, že je ťažké povedať, že nebankové inštitúcie povoľoval štát. Nebankové inštitúcie, bohužiaľ, vznikli na základe zákonov, ktoré tu existovali už dlhé roky. Ako minister vnútra môžem len prejaviť isté potešenie nad tým, že viaceré osoby a významné osoby, ktoré stáli na čele týchto nebankových inštitúcií, alebo osoby, ktoré neskôr potom prispeli k vykrádaniu, k tunelovaniu týchto nebankových inštitúcií sú dnes obvinené, sú vzaté do väzby. Trestné stíhanie pokračuje a speje k vzneseniu obžaloby. Súhlasím s vaším názorom, pani poslankyňa, že ak hovoríme o boji proti zločinnosti, tak musíme viac hovoriť aj o prevencii a musíme hovoriť aj o pôsobení v oblasti kultúry. Myslím si, že naozaj máme aj v tejto oblasti čo doháňať, ale, ak sa nespomína ako jedna z inštitúcií ministerstvo kultúry, tak aspoň chcem pridať k dobrému to, že sa robia aj kultúrne akcie v rámci tohto Komplexného programu, kultúrne akcie pre mládež, najmä tú časť mládeže, ktorá je ohrozená kriminálnym prostredím. Pred dvoma alebo tromi týždňami vláda schválila môj materiál, ktorý hovoril o vyčlenení 40 miliónov korún na tento rok na práve takéto akcie. Aj na iné akcie, ale aj na akcie kultúrneho typu pre mládež. Spomínali ste zaujímavé slovo eurochaos. Prosím, každý má právo na svoj názor. Európskej únii môžeme vyčítať všeličo, ale myslím si, že by prenikal zločin z Európskej únie k nám zo Západu na Východ, nie je to tak, bohužiaľ,  zločin preniká k nám a ďalej potom do západnej Európy z Východu, či ide o nelegálnu migráciu, či ide o organizované štruktúry zločinu, či ide o drogovú problematiku a tak ďalej. (Hlasy v sále.) No tak mafie nie, pani poslankyňa, veď vo všeličom sa nezhodneme, ale v tom by sme sa mohli zhodnúť, že organizovaný zločin k nám neprišiel zo Západu. Ale chcem povedať, čo sa týka pornografie, áno, prišla zo Západu. Nie je to vinou strany, ktorú zastupujem, že táto poklesnutá forma nie je trestne postihnuteľná, pani poslankyňa. Pán predseda Kaliňák spomínal, že zákon o preukazovaní pôvodu majetku by nemal byť predložený až v lete 2004. V tom s ním súhlasím. Ak je to v pláne práce takto zapísané, to ešte neznamená, že zákon nebude skôr predložený. Dúfam, že bude skôr predložený. Bude to potom veľmi zaujímavé. Ale chcem podotknúť aj to, že nie je  jednoduchá úloha pripraviť takýto zákon, o čom sme sa presvedčili aj v minulom volebnom období, keď tu boli dobré zámery zo strany niektorých poslancov, ale to, čo bolo predložené, nie celkom spĺňalo skutočnú potrebu, ktorá je tu v dnešnej situácii. Ďakujem za pozornosť. Z. Martináková, podpredsedníčka NR SR: Chcete sa, pán spoločný spravodajca, vyjadriť k rozprave? Pristúpime k hlasovaniu o návrhu uznesenia. Prosím vás teda, pán spoločný spravodajca, aby ste uviedli hlasovanie.